Franse wys SA Rugby die pad met pos van afrigterJacques Brunel (Foto: Twitter @StandardKenya) “Ons kon nie so aanhou en ons uiteindelik teen ŉ muur vasloop nie. Ons móés eenvoudig nuwe oplossings vind.” Ai, as SA Rugby tog net hierdie houding van die Franse gehad het met die aankondiging van die Franse Rugby-federasie (FFR) se president, Bernard Laporte, dat die nasionale afrigter Guy Noves gepos is. Suid-Afrika is onder Allister Coetzee self baie naby aan die “muur” waarna Laporte verwys het. Dit moes gedoen word, sê Laporte, want ŉ Franse span wat nie wen nie, beteken ŉ federasie en ŉ sport wat aan’t uitsterf is. Die voormalige afrigter van Italië, Jacques Brunel, wat die naweek vir oulaas vir Bordeaux as afrigter sal bystaan, is as die nuwe afrigter aangewys. Hy het net ses weke om die Hane te slyp voordat die Sesnasiesreeks afskop. Noves het die eerste Franse afrigter geword wat uit sy pos ontslaan is na sy power rekord van net sewe oorwinnings in sy 21 toetse en ŉ toerwedstryd. Dit is selfs swakker as Coetzee se onaanvaarbare 11 seges uit 25 toetse plus ŉ toerwedstryd (gelykop teen die Britse Baabaas verlede jaar). Die FFR het boonop bekend gemaak dat vyf of ses afrigters van die Franse se Top14 Brunel voor toetse sal bystaan. “Ons wil ŉ moniteringsgroep van afrigters vir toetswedstryde daarstel wat spelers sal help oproep. Ons kan dit nie meer bekostig dat die klubs en die Franse span afsonderlik moet voortbestaan nie. “Daar sal tegniese vergaderings wees waar die vraag gevra word wat ons met Franse rugby doen: Hoe speel ons? Ons kan eenvoudig nie voortgaan met die stelsel waar ons aan die een kant die bestuur het en aan die ander kant die klubs met die spelers in die middel nie,” het Laporte ter regverdiging van die nuwe stelsel verduidelik.